Document ID: 31999D0557

ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Ιουλίου 1999
σχετικά με μια αίτηση παρέκκλισης που υπέβαλε η Ιταλία βάσει του άρθρου 8 παράγραφος 2 στοιχείο γ) της οδηγίας 70/156/ΕΟΚ του Συμβουλίου για την προσέγγιση των νομοθεσιών των κρατών μελών που αφορούν την έγκριση τύπου των μηχανοκίνητων οχημάτων και των ρυμουλκουμένων τους
[κοινοποιηθείσα υπό τον αριθμό Ε(1999) 2292]
(1999/557/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη ίδρυσης της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομοθεσιών των κρατών μελών που αφορούν την έγκριση τύπου των μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 8 παράγραφος 2 στοιχείο γ),
Εκτιμώντας:
(1) ότι η αίτηση, την οποία υπέβαλε η Ιταλία στις 5 Μαρτίου 1999 και παρέλαβε η Επιτροπή στις 16 Μαρτίου 1999, περιείχε τα στοιχεία που απαιτεί το άρθρο 8 παράγραφος 2 στοιχείο γ)· ότι η εν λόγω αίτηση αφορά την τροφοδοσία δύο τύπων οχήματος της κατηγορίας Μ1 με συμπιεσμένο φυσικό αέριο·
(2) ότι είναι θεμελιωμένοι οι λόγοι που αναφέρονται στην αίτηση, σύμφωνα με τους οποίους τα οχήματα αυτά ανταποκρίνονται στις απαιτήσεις του παραρτήματος IV της οδηγίας 70/156/ΕΟΚ, εξαιρουμένων εκείνων που σχετίζονται με την τροφοδοσία με συμπιεσμένο φυσικό αέριο· ότι η τροφοδοσία με συμπιεσμένο φυσικό αέριο των οχημάτων που αποτελούν το αντικείμενο της παρούσας απόφασης εγγυάται επίπεδο ισοδύναμο εκείνου που προσφέρει η τροφοδοσία με βενζίνη· ότι οι δοκιμές που διενεργήθηκαν σύμφωνα με την οδηγία 70/220/ΕΟΚ του Συμβουλίου, της 20ής Μαρτίου 1970, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων(3), όπως τροποποιήθηκε τελευταία από την οδηγία 98/77/ΕΚ της Επιτροπής(4), της 8ης Οκτωβρίου 1996, την οδηγία 80/1268/ΕΟΚ τον Συμβουλίου, της 16ης Δεκεμβρίου 1980, για την προσέγγιση των νομοθεσιών των κρατών μελών σχετικά με την κατανάλωση καυσίμων των μηχανοκίνητων οχημάτων(5), όπως τροποποιήθηκε τελευταία από την οδηγία 93/116/ΕΚ της Επιτροπής(6), της 30ής Δεκεμβρίου 1993, πραγματοποιήθηκαν με συμπιεσμένο φυσικό αέριο, αφενός, και, αφετέρου, και με βενζίνη και με συμπιεσμένο φυσικό αέριο· ότι οι οριακές τιμές που έπρεπε να παρατηρηθούν τηρήθηκαν και στις δύο περιπτωσεις τροφοδοσίας, οι ρυπογόνες εκπομπές που καταγράφηκαν ήταν πιο μικρές με το φυσικό αέριο· ότι επομένως εξασφαλίζεται ισότιμη προστασία του περιβάλλοντος·
(3) ότι τα κράτη μέλη, για να βεβαιώνονται για το επίπεδο ασφαλείας των οχημάτων που κυκλοφορούν, μπορούν να υποβάλλουν, κατά περιόδους, την εγκατάσταση των οχημάτων αυτών σε δοκιμές στεγανότητας με πίεση τουλάχιστον ίση προς την πίεση λειτουργίας·
(4) ότι οι σχετικές κοινοτικές οδηγίες θα τροποποιηθούν για να επιτραπεί η παραγωγή οχημάτων τροφοδοτούμενων με συμπιεσμένο φυσικό αέριο·
(5) ότι η επιτροπή για την προσαρμογή στην τεχνική πρόοδο, η οποία έχει συγκροτηθεί με την οδηγία 70/156/ΕΟΚ, είναι σύμφωνη με το μέτρο που προτείνεται στην παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η αίτηση της Ιταλίας για την παραγωγή και τη διάθεση στην αγορά δύο τύπων οχήματος της κατηγορίας Μ1 τροφοδοτούμενων με συμπιεσμένο φυσικό αέριο.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 22 Ιουλίου 1999.

Labels: 14
8
7
3
18
15